“Mana Palui Mak, sudah batangah jam dihadang kada cangul-cangul jua,” ujar Garbus. “Sudah biasa Palui kada cuma mamakai jam karet nang maumatan, tapi tapakai jam batu,” ujar Tulamak manyahut.
“Padahal, samalam inya jua nang bajanji minta hadangi di gardu ini tapi nyatanya pangaramput banar,” ujar Garbus.
“Sabujurnya kita handak ka mana, aku balum paham jua ikam mambawai aku wan Palui,” ujar Tulamak. “Ikam kada tahukah bahwa kita sabarataan disaru julak Ambi, malam ini imbah isya sidin basalamatan,” ujar Garbus.
“Kalu Palui nang bajanji dan inya datang, baiknya kita tinggalakan haja, kita tulakan badahulu,” ujar Tulamak mandangar julak Ambi basalamatan.
“Ayu kita tinggalakan haja, supaya inya jara jangan sampai mangaramputi kita tarus,” ujar Garbus manyatujui ajakan Tulamak supaya tulakan haja.
Sesampainya Garbus wan Tulamak di rumah julak Ambi, urang sudah mambaca doa dan paharatannya basusurung handak makanan.
“Ayu Bus wan Tulamak masukan, makanan sudah tasadia. Ayu sabarataan silakan dimakani haja,” ujar julak Ambi manyuruh.
“Cucuk banar, parut lapar dan makanannya nasi sup, hayam barihit,” ujar Tulamak mahabisakan sapiring lalu batambah pulang. “Mana kawal ikam saikung kada kalihatan?” ujar julak Ambi manakunakan Palui.
“Satumat lagi inya pasti datang bila disaru,” ujar Garbus manangguh karna Palui tamasuk ratik saruan jua.
Imbah tuntung makanan, bubuhannya umpat manulungi basisimpun, lalu Garbus wan Tulamak bapander:
“Mak kumpulakan samunyaan sisa supnya nang kada habis,” ujar Garbus manyuruh Tulamak. “Naahhh ... itu Paluinya datang,” ujar Tulamak manunjuk.
“Pas banar ikam datang Lui ai, ini sudah kusiapakan sapiring jubung. Ayu makani, kami mahadangi ikam bulikan,” ujar Garbus manyurungi Palui sapiring sup, pina likat kuahnya. Langsung Palui mahantupnya, kada toleh kiri kanan lagi.
“Kanyang banar, habis sapiringan,” ujar Palui mariga sambil manapuk parut. “Aku kakanyangan Bus ai, tapi rasa mual parut handak muak. Ikam marasalah sup hayam julak Ambi ini rasa ganyir, masin dan pina lunyak?” ujar Palui.
“Tadi wayah kami makanan nyaman banar, hayamnya barihit, hati wan hampadalnya baracak dan hintalunya sabigian,” ujar Tulamak.
“Tapi kanapa maka supku rasanya anih banar,” ujar Palui.
“Itulah akibat urang pangaramput bajanji dan tadudi saruan,” ujar Garbus. “Mungkin tasalah bumbunya,” ujar Tulamak.
Wayah bulikan bapisah wan Palui hanyar Garbus mambuka rahasianya bahwa sup nang dimakan Palui tadi adalah kumpulan sisa makanan urang, lalu kuahnya ditambahinya wan banyu pambasuhan. “Aku mambalas, karna kada wani tarang-tarangan biar haja kubalas badiam-diam kaya itu,” ujar Garbus mangalalak tatawa.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn